भगवान ने उठाकर उसे अपनी छाती से लगा लिया। भक्त और भगवान के मधुर मिलन से समस्त जगत में मधुरता छा गई। देवता पुष्पवृष्टि करने लगे। सन्त-भक्तों के दल नाचने लगे। हरिनाम की पवित्र ध्वनि से आकाश परिपूर्ण हो गया। भक्त और भगवान दोनों धन्य हुए। वेश्या चिन्तामणि, गृहस्थ और उसकी रूपवती पत्नी भी वहाँ आ गईं। भक्त के प्रभाव से भगवान ने उन सबको अपना दिव्य दर्शन और दूध-भात का प्रसाद देकर कृतार्थ किया। धन्य बिल्वमंगल! धन्य चिन्तामणि! बिल्वमंगल ने चिन्तामणि को अपना गुरू ही माना और अपने ग्रंथ ‘कृष्णकर्णामृत’ का मंगलाचरण ‘चिन्तामणिर्जयति’ से किया। बिल्वमंगल जीवन भर भक्ति का प्रचार करके भगवान की महिमा बढ़ाते रहे और अंत में गोलोकधाम पधारे।